**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење закона о потврђивању Споразума између Владе Републике Србије и Владе Републике Хондурас o узајамном укидању виза садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Споразум између Владе Републике Србије и Владе Републике Хондурас o узајамном укидању виза потписан је у Њујорку, 25. септембра 2025. године. Министар спољних послова Марко Ђурић учествовао је на 80. заседању Генералне скупштине Уједињених Нација и приликом билатералног сусрета на маргинама овог заседања потписан је предметни споразум. У име Владе Републике Хондурас, Споразум је потписао министар спољних послова и међународне сарадње, Хавијер Ефраин Бу Сото.

Дипломатски односи између две земље су успостављени 1904. године. Билатерални политички односи са Републиком Хондурас који су били развијени у време СФРЈ кроз сарадњу у Покрету несврстаних земаља, данас нису развијени и оптерећени су постављањем Хондураса према питању једнострано проглашене независности тзв. „Косова”. Република Србијапокрива Хондурас на нерезиденцијалној основи из Мексика. Хондурас покрива Републику Србију из Беча.

Првe политичке консултације су одржане 3. маја 2022. у Тегусигалпи. Са хондурашке стране консултације је водио заменик министра спољних послова Херардо Торес Селаја, а са наше, тадашњи помоћник министра спољних послова, амбасадор Владимир Марић. Том приликом се сусрео и са замеником министра образовања Хектором Родригесом, министарком пољопривреде и сточарства Лауром Суазо и замеником министра пољопривреде и сточарства Анхелом Акостом. Тадашњи амбасадор Републике Србије у Сједињеним Америчким Државама Марко Ђурић је, у својству специјалног изасланика Председника Републике Србије, присуствовао инаугурацији Председника Сиомаре Кастро де Селаје, 28. јануара 2022. у Тегусигалпи. Заменик министра спољних послова Херардо Торес Селаја посетио је Републику Србију 12-13. децембра 2024.

Хондурас је признао једнострано проглашену независност тзв. „Косова” 3. септембра 2010. и успоставио дипломатске односе. Признање тзв. „Косова” објашњавају приврженошћу Хондураса принципу права народа на самоопредељење (позивањем на исти принцип објашњавали су и признање Тајвана). Хондурас је 2018. гласао за пријем тзв. „Косова” у оба круга гласања на 87. заседању Генералне Скупштине Интерпола у Дубаију, као и за пријем тзв. „Косова” у Унеско.

Наша страна је у јануару 2025. године иницирала закључивање споразума о узајамном укидању виза имајући у виду да је Планом хармонизације визног режима Републике Србије са визним режимом Европске уније, који је Влада Републике Србије усвојила новембра 2023. године, предвиђено да ће Република Србија ускладити визни режим са визним режимом Европске уније када је у питању Република Хондурас до краја 2026. године. Наиме, Република Хондурас се налази на такозваној „позитивној (белој) шенгенској” листи, односно њиховим држављанима није потребна виза ради преласка спољних граница Европске уније док им је виза потребна ради уласка у Републику Србију.

Споразумом је предвиђено да ће носиоци важећих путних исправа Републике Србије бити ослобођени обавезе прибављања визе за улазак, транзит и боравак на територији Републике Хондурас максимум 120 дана од датума првог уласка, а носиоци важећих путних исправа Републике Хондурас су ослобођени обавезе прибављања виза за улазак, транзит и боравак на територији Републике Србије до 90 дана, у било ком периоду од 180 дана од датума првог уласка у Републику Србију. Уговорне стране су у обавези да прихвате своје држављане без било каквих других формалности. Свака страна може да откаже боравак држављанину друге Стране ако постоје оправдани разлози предвиђени њеним законом. Такође, свака страна може да суспендује Споразум у целини или делимично из разлога јавне безбедности, јавног реда и јавног здравља.

Закључење Споразума између Владе Републике Србије и Владе Републике Хондурас

o узајамном укидању виза допринеће развоју свеобухватних билатералних односа.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење закона о потврђивању Споразума између Владе Републике Србије и Владе Републике Хондурас o узајамном укидању виза није потребно обезбеђивање средстава у буџету Републике Србије.